മണര്കാട് പള്ളിയില് എട്ടുനോന്പ് പെരുന്നാളിന് ഇന്നു കൊടിയേറ്റം മണര്കാട്: ആഗോള മരിയന് തീര്ഥാടന കേന്ദ്രമായ മണര്കാട് വിശുദ്ധ മര്ത്തമറിയം യാക്കോബായ സുറിയാനി കത്തീഡ്രലിലെ എട്ടുനോന്പ് പെരുന്നാളിന് ഇന്നു കൊടിയേറും. കത്തീഡ്രലില് ഇന്നലെ നടന്ന സന്ധ്യാപ്രാര്ഥനയെത്തുടര്ന്ന് വൈദീകരുടെയും കത്തീഡ്രല് ഭാരവാഹികളുടെയും നേതൃത്വത്തില് ചുറ്റുവിളക്ക് കത്തിച്ച് നോന്പ് ആചരണങ്ങള്ക്ക് തുടക്കമായി. പെരുന്നാളിനോട് അനുബന്ധിച്ചുള്ള വൈദ്യുത ദീപാലങ്കാരത്തിന്റെ സ്വിച്ച് ഓണ് കര്മവും എണ്ണ, തിരി, മുത്തുക്കുട കൗണ്ടറുകളുടെ ഉദ്ഘാടനവും കുര്ബാന പണത്തിന്റെ കൗണ്ടര് ഉദ്ഘാടനവും ഇന്നലെ നടന്നു. ഇന്ന് വൈകുന്നേരം 04.30നാണ് കൊടിമരം ഉയര്ത്തല്. കുഴിപ്പുരയിടം, മമ്മേലില്, വര്ഗീസ് കോരയുടെ പുരയിടത്തില്നിന്നു നിലംതൊടാതെ വെട്ടിയെടുക്കുന്ന കൊടിമരം കത്തീഡ്രലിലെത്തിച്ച് ചെത്തിയൊരുക്കി, കൊടി തോരണങ്ങളാല് അലങ്കരിക്കും. തുടര്ന്ന് ആഘോഷങ്ങള് ഒഴിവാക്കി കൊടിമരം ഉയര്ത്തും. സന്ധ്യാപ്രാര്ത്ഥനയെത്തുടര്ന്ന് നടവിളക്ക് തെളിയിക്കും.കോവിഡിന്റെ പശ്ചാത്തലത്തില് കേന്ദ്രസംസ്ഥാന സര്ക്കാരുകള് അതതു സമയങ്ങളില് പുറപ്പെടുവിക്കുന്ന എല്ലാ നിയമങ്ങളും നിയന്ത്രണങ്ങളും പാലിച്ചാണ് പെരുന്നാള് ചടങ്ങുകള് ക്രമീകരിച്ചിരിക്കുന്നത്. മണര്കാട് പള്ളിയില് ഇന്ന് കരോട്ടെ പള്ളിയില് രാവിലെ ആറിനു വിശുദ്ധ കുര്ബാന. കത്തീഡ്രല് പള്ളിയില് രാവിലെ 7.30ന് പ്രഭാത നമസ്ക്കാരം. 8.30ന് വിശുദ്ധ കുര്ബാന ഡോ. തോമസ് മോര് തീമോത്തിയോസ്. 11.30ന് പ്രസംഗം ഫാ. ഗീവര്ഗീസ് നടുമുറിയില്. 12.30 ഉച്ച നമസ്ക്കാരം. ഉച്ചകഴിഞ്ഞ് രണ്ടിന് ധ്യാനം ഫാ. ടിജു വര്ഗീസ് വെള്ളാപ്പള്ളില്. 4.30 കൊടിമരം ഉയര്ത്തല്. വൈകുന്നേരം അഞ്ച് മുതല് ആറ് വരെ സന്ധ്യാ നമസ്കാരം.